Bochum – havecamera.will
Storie: Elise Tempelhoff
By Bochum, sowat 30 km van Makgabeng, is prof. Carl Franz (86) ook aan die woeker om sy grootouers en ander familielede se nalatenskap te bewaar.
Franz, 'n afgetrede chirurg van Pretoria wat ook in die omgewing gebore is, werk tans nou saam met die departement kuns en kultuur om die Helene Franz-hopitaal, 'n inrigting vir melaatses, 'n hanetree daarvandaan gerestoureer en bewaar te kry.
'n Meesterplan vir die bewaring van die omgewing is reeds opgetrek.
Franz se oupa, Robert, was 'n Berlynse sendeling wat in 1897 na Blouberg (Blaauwberg) gekom het. Sy vrou, Helene, was 'n verpleegster en het in die hospitaaltjie daar naby gewerk.
Hier het Robert Franz tussen 1908 en 1914 die Lutherse kerk Bochum gebou. Bochum is na die gelyknamige stad in Duitsland genoem.
In 1914 is 'n sentrum vir melaatses ook in Bochum gebou. Robert Franz is as die superintendent aangestel.
Byna 40 jaar lank het Helene as 'n verpleegster by die hospitaal in Bochum gewerk. Dit is ná haar dood in 1935 na haar vernoem.
Prof. Franz sê hy het "teen die eeuwending" gesien sy grootouers se nalatenskap is vervalle en het besluit dit moet "sover moontlik gerestoureer" en bewaar word.
Hy het aanhoudend briewe vir die owerheid geskryf en verlede jaar is 'n deurbraak gemaak toe landskapargitekte aangestel is om planne vir die erfenisterrein op te trek. Nou moet die plan goedgekeur word en die restourasiewerk moet begin.